b'\n_START_ARTICLE_\nKansalliseepos\n_START_PARAGRAPH_\nKansalliseepos on eepos-runoelma, jolla on erityist\xc3\xa4 merkityst\xc3\xa4 tietylle kansakunnalle ja jonka katsotaan ilment\xc3\xa4v\xc3\xa4n kuvaamaansa kansakunnan luonnetta ja historiaa. Kansalliseepoksia on monenlaisia. Osa niist\xc3\xa4 perustuu melko suoraan suulliseen kansanrunouteen, joka sitten on tekstualisoitu ja saanut suuren merkityksen kansallisena symbolina, usein nationalismin vaikutuksesta. Toiset kansalliseepokset ovat nimelt\xc3\xa4 tunnettujen tai anonyymien yksitt\xc3\xa4isten runoilijoiden teoksia, joissa on saatettu k\xc3\xa4ytt\xc3\xa4\xc3\xa4 kansanrunoutta ja muuta kansanperinnett\xc3\xa4 l\xc3\xa4hteen\xc3\xa4. Suomen kansalliseepos on Kalevala, joka perustuu kansanrunouteen, mutta on juonellisena kokonaisuutena Elias L\xc3\xb6nnrotin luomus.'